b'\n_START_ARTICLE_\nNemean stadion\n_START_SECTION_\nHistoria\n_START_PARAGRAPH_\nNemean stadion rakennettiin klassisen kauden ja hellenistisen kauden taitteessa noin vuonna 330 eaa. Sit\xc3\xa4 k\xc3\xa4ytettiin Nemean kisoissa, jotka olivat yhdet panhelleenisist\xc3\xa4 kisoista. Rakentamisajankohta sijoittuu aikaan, jolloin kisat palasivat Nemeaan oltuaan v\xc3\xa4lill\xc3\xa4 Argoksessa. Stadionia k\xc3\xa4ytettin ainakin vuoteen 271 eaa. saakka, jolloin kisat palasivat j\xc3\xa4lleen Argokseen, sek\xc3\xa4 joitakin yksitt\xc3\xa4isi\xc3\xa4 kertoja t\xc3\xa4m\xc3\xa4nkin j\xc3\xa4lkeen. Roomalaisella ajalla ja keskiajalla stadionin aluetta k\xc3\xa4ytettiin p\xc3\xa4\xc3\xa4asiassa laiduntamiseen ja maanviljelyyn._NEWLINE_Stadionin alueen arkeologiset kaivaukset tehtiin vuosina 1974\xe2\x80\x931981. Ne suoritti American School of Classical Studies at Athens eli Yhdysvaltain arkeologinen koulu Ateenassa Stephen Millerin johdolla.\n_START_SECTION_\nRakennelma\n_START_PARAGRAPH_\nStadion sijaitsee Nemean Zeuksen pyh\xc3\xa4kk\xc3\xb6alueen kaakkoispuolella noin 500 metri\xc3\xa4 kaakkoon Zeuksen temppelist\xc3\xa4. Stadion oli rakennettu suurin piirtein pohjois-etel\xc3\xa4suunnassa. Etel\xc3\xa4p\xc3\xa4\xc3\xa4 on kaivettu rinteeseen ja pohjoisp\xc3\xa4\xc3\xa4 puolestaan sijoitettu keinotekoiselle tasanteelle._NEWLINE_Stadionin juoksuradan pituus eli stadionmitta oli 600 jalkaa eli 178 metri\xc3\xa4. Stadionin pohjoisp\xc3\xa4\xc3\xa4t\xc3\xa4 ei ole kaivettu kokonaan esille, joten nykyisin stadionin kent\xc3\xa4st\xc3\xa4 on n\xc3\xa4kyviss\xc3\xa4 noin 125 x 30 metrin kokoinen alue. Juoksuradassa oli et\xc3\xa4isyysmerkit aina 100 jalan v\xc3\xa4lein. Stadionin l\xc3\xa4ht\xc3\xb6viiva oli tehty kivest\xc3\xa4. L\xc3\xa4ht\xc3\xb6paikalla oli l\xc3\xa4hetyslaitteisto (hyspleks), jolla varmistettiin, ett\xc3\xa4 kaikki juoksijat p\xc3\xa4\xc3\xa4siv\xc3\xa4t l\xc3\xa4htem\xc3\xa4\xc3\xa4n kilpaan yht\xc3\xa4 aikaa. Se koostui puisista paaluista, jotka poikkituki sitoi toisiinsa. Se pystyttiin laskemaan alas k\xc3\xb6ysitaljalla l\xc3\xa4ht\xc3\xb6merkin hetkell\xc3\xa4._NEWLINE_Stadionin katsomoon mahtui noin 30\xc2\xa0000\xe2\x80\x9340\xc2\xa0000 henke\xc3\xa4. Katsomossa oli ainoastaan joitakin kiinteit\xc3\xa4 istuinrivej\xc3\xa4 l\xc3\xa4ht\xc3\xb6viivan l\xc3\xa4hell\xc3\xa4. Muutoin yleis\xc3\xb6 istui suoraan maassa rinteeseen tehdyill\xc3\xa4 tasanteilla. Juoksurataa kiersi vesikanava, josta sai juomavett\xc3\xa4._NEWLINE_Stadioniin kuului sen l\xc3\xa4nsipuolella sijainnut urheilijoiden riisuutumis- ja pukeutumistila (apodyterion), jossa oli peristyyli- eli pylv\xc3\xa4spiha. Sielt\xc3\xa4 johti noin 36 metri\xc3\xa4 pitk\xc3\xa4 ja 2,5 metri\xc3\xa4 korkea holvattu k\xc3\xa4yt\xc3\xa4v\xc3\xa4 (krypt\xc4\x93 eisodos) suoraan portille, josta kilpailijat astuivat stadionille. Tunnelissa on lukuisia graffiteja, joissa esiintyy urheilijoiden nimi\xc3\xa4.'